Serpuhovin vaakuna.
**Serpuhov** (ven. Се́рпухов) on kaupunki Moskovan alueella Venäjällä. Se sijaitsee Okaan laskevan Nara-joen rannalla 99 kilometriä Moskovasta etelään. Kaupunki on Serpuhovin piirin keskus, mutta ei itse kuuluu sen yhteyteen, vaan muodostaa erillisen kaupunkipiirikunnan. Sen kautta kulkee Moskovan ja Harkovan välinen rautatie. Itäpuolelta sen ohittaa M2-valtatie. Asukkaita on 124 200 henkeä (vuonna 2007).

Vysotskin luostaria
Serpuhovin historian ja taiteen museo
Serpuhov mainitaan ensimmäisen kerran Moskovan suuriruhtinaan Iivana Kalitan testamentissa vuonna 1328 tai 1339. Nimensä se on saanut Naraan laskevasta pienestä Serpeika-joesta. Vuosina 1341–1456 kaupunki oli Serpuhovin lääniruhtinaskunnan keskus. Myöhemmin se liitettiin Moskovan ruhtinaskuntaan. 1300-luvun lopulla Serpuhoviin rakennettiin puinen linnoitus ja sen lähistölle perustettiin linnoitetut Vladytšnyin ja Vysotskin luostarit. Vuoden 1556 tienoilla Iivana Julman määräyksestä puulinnoitus korvattiin kivestä rakennetulla kremlillä.

1500-luvulla Serpuhovissa harjoitettiin raudantuotantoa ja käsiteollisuutta. 1600-luvun loppupuolella se oli huomattava kauppias- ja käsityöläiskeskus. Vuonna 1708 kaupunki liitettiin Moskovan lääniin ja vuonna 1781 siitä tuli Serpuhovin kihlakunnan keskus. 1700-luvulla ja 1800-luvun alussa kaupungissa tuotettiin purjekangasta, käytiin vilja- ja hamppukauppaa ym. 1700-luvun lopussa syntyi kutomoteollisuutta, ja 1800-luvun puolivälistä lähtien paikkakunta oli yksi Moskovan läänin puuvillavankangastuotannon keskuksista. Nykyään Serpuhovissa on metalli-, elintarvike-, kemian, tekstiili-, puunjalostus- ja rakennusteollisuutta.

Kaupungin historiallinen ydin on Serpeikan ja Naran yhtymäkohdassa sijaitseva linnoitusmäki, jolla sijainneesta kivisestä kremlistä on säilynyt itäisen muurin kappaleita. Kremlin sisällä on vuonna 1696 rakennettu Pyhän kolminaisuuden katedraali. Vanhimmat luostarit sijaitsevat kaupungin etelälaidalla. Naran oikealla rannalla on metropoliitta Aleksin vuonna 1360 perustama Vladytšnyin luostari, jossa on mm. 1500–1600-lukujen vaihteessa rakennettu Neitsyt Marian temppeliin tuomisen katedraali. Luostaria ympäröivät paksut neliskulmaisilla torneilla varustetut muurit. Naran vasemman rannan loivalla kukkulalla sijaitsee Sergei Radonežilaisen vuonna 1374 perustama Vysotskin luostari, jossa on mm. 1500-luvun lopussa rakennettu Jumalanäidin sikiämisen katedraali sekä Pokrovan kirkko, johon sisältyy osia 1300-luvulla rakennetusta kirkosta. Luostarista on peräisin seitsemän 1300-luvun jälkipuoliskon bysanttilaisen ikonin kokonaisuus, jota säilytetään nykyään Tretjakovin galleriassa ja Venäläisen taiteen museossa.

Muinaisen esikaupungin alueella on ennen vuotta 1713 rakennettu Pyhän kolminaisuuden kirkko ja barokkityylinen Pyhän Eliaan kirkko vuodelta 1748. Kremlin eteläpuolella on 1500-luvun kivikirkon paikalle vuosina 1835–1857 rakennettu Nikola Belyin empiretyylinen kirkko ja pieni Ristiinnaulitun luostari. Naran oikealla rannalla sijaitsevat 1700-luvun alussa rakennetut Herran temppeliin tuomisen, Pyhän Nikolaoksen ja Pokrovan kirkot. Kaupungin pohjoisosassa vanhan esikaupungin ulkopuolella on vuosina 1745–1755 rakennettu Herran ristin ylentämisen kirkko ja sen vieressä klassistinen talvikirkko vuosilta 1804–1809. Keskustassa on säilynyt runsaasti 1700-luvun lopun ja 1800-luvun asuinrakennuksia ja kauppiastaloja. Serpuhovin historiallisessa ja taidemuseossa on erinomainen kokoelma 1500–1600-lukujen moskovalaisia ikoneja, 1600–1700-lukujen länsieurooppalaista sekä 1700–1900-lukujen venäläistä maalaustaidetta.

Serpuhovin suomalainen ystävyyskaupunki on Forssa.

Lähteet
-------

* *Goroda Rossii: entsiklopedija*, s. 420–422. Moskva: Bolšaja Rossijskaja Entsiklopedija, 1994. ISBN 5-85270-026-6.

Ystävyyskaupungit
-----------------

* Forssa
* Bobigny
* Ivano-Frankivsk
* Danilovgrad

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Serpuhov**.

* Serpuhovin kaupungin sivusto (Arkistoitu – Internet Archive) (venäjäksi)
* Lyhyesti kaupungin nähtävyyksistä (venäjäksi)
* Nähtävyyksiä kaupungissa kävellen (venäjäksi)

Moskovan alueen vaakunaMoskovan alueen kaupungit

|  |
| --- |
| **Hallinnollinen keskus: Moskova** (erillinen hallintoalue)
Aprelevka |
Balašiha | Bronnitsy |
Dedovsk | Dmitrov | Dolgoprudnyi | Domodedovo | Drezna | Dubna | Dzeržinski |
Elektrogorsk | Elektrostal | Elektrougli |
Frjazino |
Golitsyno |
Himki | Hotkovo |
Istra | Ivantejevka |
Jahroma | Jegorjevsk | Jubileinyi |
Kašira | Klimovsk | Klin | Kolomna | Koroljov | Kotelniki | Krasnoarmeisk | Krasnogorsk | Krasnozavodsk | Krasnoznamensk | Kubinka | Kurovskoje |
Likino-Duljovo | Ljubertsy | Lobnja | Losino-Petrovski | Luhovitsy | Lytkarino | 
Možaisk | Mytištši |
Naro-Fominsk | Noginsk |
Odintsovo | Orehovo-Zujevo | Ožerelje | Ozjory |
Pavlovski Posad | Peresvet | Podolsk | Protvino | Puštšino | Puškino |
Ramenskoje | Reutov | Rošal | Ruza |
Šatura | Sergijev Posad | Serpuhov | Solnetšnogorsk |
Staraja Kupavna | Štšolkovo | Stupino |
Taldom | Tšehov | Tšernogolovka |
Vereja | Vidnoje | Volokolamsk | Voskresensk | Vysokovsk |
Zaraisk | Železnodorožnyi | Žukovski | Zvenigorod |